REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/91-18

24. maj 2018. godine

B e o g r a d

Z A P I S N I K

19. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 8. MAJA 2018. GODINE

 Sednica je počela u 12,03 časova.

 Sednicom je predsedavao Mirko Krlić, predsednik Odbora.

 Sednici su prisustvovali: Dragana Kostić, Stanija Kompirović, prof. dr Marko Atlagić, Aleksandar Jugović, Snežana Paunović, dr Ana Stevanović i Đorđe Vukadinović, članovi Odbora.

 Sednici su prisustvovali: Srbislav Filipović, Miletić Mihajlović, Vladimir Đurić i dr Predrag Jelenković, zamenici članova Odbora.

Sednici nisu prisustvovali članovi Odbora: mr Jadranka Jovanović, Aleksandra Belačić, Vesna Marjanović i Nataša Mićić, niti njihovi zamenici.

Pored članova Odbora sednici su prisustvovali: Aleksandra Čabraja, narodni poslanik, Vladan Vukosavljević, ministar kulture i informisanja, Aleksandar Gajović, državni sekretar u Ministarstvu, Igor Jovičić, sekretar Ministarstva i Branislav Maričić, šef Kabineta.

Na predlog predsedavajućeg, članovi Odbora su jednoglasno usvojili sledeći

D n e v n i r e d:

1. Razmatranje Informacije o radu Ministarstva kulture i informisanja za period od 1. januara do 31. marta 2018. godine.

**PRVA TAČKA -** Razmatranje Informacije o radu Ministarstva kulture i informisanja za period od 1. januara do 31. marta 2018. godine

Mirko Krlić predsednik Odbora je podsetio sve prisutne da je Ministarstvo kulture i informisanja, dana 24. aprila 2018. godine, podnelo Odboru za kulturu i informisanje Informaciju o radu za period od 1. januara do 31. marta 2018. godine.

Napomenuo je da je odredbom člana 229. Poslovnika Narodne skupštine, propisano da ministar informiše nadležni odbor Narodne skupštine o radu ministarstva jednom u tri meseca.

Naveo je da na sednici odbora, pitanja ministru o podnetoj informaciji mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru.

Zamolio je ministra, gospodina Vladana Vukosavljevića, da informiše Odbor o radu Ministarstva kulture i informisanja za period od 1. januara do 31. marta 2018. godine.

U uvodnom izlaganju, ministar kulture i informisanja Vladan Vukosavljević predstavio je Informaciju o radu za period od 1. januara do 31. marta 2018. godine.

U diskusiji su učestvovali: dr Predrag Jelenković, Vladimir Đurić, dr Ana Stevanović, Vladan Vukosavljević, Aleksandar Gajović, Mirko Krlić, Đorđe Vukadinović, prof. dr Marko Atlagić, Snežana Paunović, Srbislav Filipović i Aleksandra Čabraja.

Ministru kulture i informisanja postavljena su sledeća pitanja:

1) Kako i u kojoj meri Ministarstvo kulture i informisanja doprinosi razvoju decentralizacije kulture u Republici Srbiji;

2) Koji su razlozi za potpisivanje ugovara za izvođenja četvrtih nepredviđenih radova na sanaciji, adaptaciji i rekonstrukciji Narodnog muzeja u Beogradu i koji je konačni rok završetka radova;

3) Kako su raspoređena sredstva na konkursu za finansiranje i sufinansiranje projekata u oblasti savremenog stvaralaštva i koji su kriterijumi za raspodelu sredstava na konkursu Ministarstva;

4) Da li je Ministarstvo odgovorilo na dopis četiri medijska i novinarska udruženja, u kojem su od Poverenice za zaštitu ravnopravnosti zatražili da hitno reaguje zbog diskriminacije koju sprovodi Ministarstvo na Konkursu za sufinansiranje projekata proizvodnje medijskih sadržaja za štampane medije i servise novinskih agencija;

5) Zbog čega je rad na izradi radne verzije Strategije razvoja sistema javnog informisanja u Republici Srbiji do 2023. godine praktično obustavljen, odnosno vraćen na početak;

6) Koje oblasti Ministarstvo planira da sufinansira na osnovu Ugovora o finansiranju delatnosti od javnog interesa. koju obavljaju javne medijske ustanove „Radio-televizija Srbije" i „Radio televizija Vojvodine";

7) Kakav je stav Ministarstva kulture i informisanja po pitanju predloga Ministarstva privrede da se potraživanja koja Republika Srbija ima prema kompaniji „Politike AD“ konvertuju u osnovni kapital u ovom preduzeću, odnosno predloga da se suvlasnički udeo koji država ima poveća na osnovu dugova ove kompanije;

8) Šta je tačno Ministarstvo finansiralo Javnom preduzeću Novinska agencija „Tanjug“;

9) Koji je komentar Ministarstva po pitanju pada Republike Srbije na listi medijskih sloboda, koju je objavila organizacija Reporteri bez granica u svom izveštaju za 2018. godinu;

10) Da li Ministarstvo raspolaže sa informacijom da je i Srpska pravoslavna crkva donirala određena finansijska sredstva za obnovu manastira Hilandar i da li Ministarstvo u saradnji sa Srpskom pravoslavnom crkvom sprovodi aktivnosti na obnovi ovog manastira;

11) Koji su planovi Ministarstva po pitanju razvoja arheološkog parka Viminacijum;

12) Koji je status Javnog preduzeća Novinska agencija „Tanjug“, odnosno šta je konkretan plan Ministarstva po pitnju rešavanja statusa ovog preduzeća.

U toku diskusije napomenuto je da su predstavnici međunarodnog džez festivala „Nišvil“ javno izrazili žaljenje zbog iznosa sredstava sa kojima je ovaj festival sufinansiran iz Budžeta Republike Srbije i konstatovano je da je ovakvom odlukom festival „Nišvil“ izjednačen sa drugim manje značajnim festivalima.

Istaknuto je da je novinska agencija Tanjug na ime odlaganja plaćanja poreskog duga, založila zbirku umetničkih dela, a da je Grad Beograd, odnosno Sekretarijat za javne prihode, kao jedan od poverilaca ovo prihvatio i dopustio isplatu duga na rate, što je okarakterisano kao nejednak tretman koji država ima prema novinskim agecijama u Republici Srbiji.

Izneta je zamerka na način na koji je sastavljena Informacija o radu Ministarstva kulture i informisanja za period od 1. januara do 31. marta 2018. godine, odnosno na način izlaganje u Informaciji, koji je ocenjen kao referativan, bez iznetih evaluacija aktivnosti Ministarstva. S tim u vezi predloženo je da Ministarstvo naredne informacije drugačije pripremi, oslanjajući se više na kvalitativnu analizu aktivnosti.

Naglašeno je to da su Arhiv Srpske akademije nauka i umetnosti u Beogradu i Arhiv Matice Srpske u izuzetno lošem stanju i da je neophodno preduzeti sve mere kako bi se ove ustanove obnovile i sprečilo propadanje izuzetno važne arhivske građe koja se čuva u ovim ustanovama.

Ocenjeno je da je neophodno da Ministarstvo uloži dodatne napore da zajedno sa komercijalnim investitorima uloži finansijska sredstva u rad Zadužbine Ilije M. Kolarca i Kraljevski Dvor na Dedinju.

Kao izuzetno značajan naveden je konkurs „Gradovi u fokusu“, koji je ocenjen kao projekat koji može doprineti demetropolizaciji i razvoju kulture van grada Beograda.

Navedeno je da se na osnovu podnete informacije o radu Ministarstva, stiče utisak da je Ministarstvo želelo da umanji značaj koji predstavlja rad na izradi Strategije razvoja sistema javnog informisanja u Republici Srbiji do 2023. godine.

Zaključeno je da povlačenje države iz oblasti medija, odnosno privatizacija medija, nije jedino rešenje za probleme koji su prisutni u ovoj oblasti.

Predloženo je da Ministarstvo organizuje projekat, na kojem bi vršilo edukaciju kulturnih radnika o načinu na koji mogu da apliciraju na projekte koji su finansirani od strane međunarodnih ustanova.

S druge strane istaknuto je da su bespredmetne ocene pojedinaca o takozvanom „medijskom mraku“ u državi kada se ima u vidu činjenica da se broj medija u Srbiji u 2017. godini povećao za oko 250.

Pohvaljeni su napori Ministarstva na završetku obnove Narodnog muzeja u Beogradu, ali je i navedeno to da je problem sanacije Narodnog muzeja, problem koji je Vlada nasledila iz prethodnog perioda. Takođe, kao jedan od posebno važnih događaja u prethodnom periodu, ocenjeno je i otvaranje Muzeja savremene umetnosti 20. oktobra 2017. godine.

Naglašeno je da su medijske slobode u poslednjih nekoliko godina napredovale, kao i da je neophodno biti oprezan u iznošenju paušalnih ocena o nazadovanju države u ovoj oblasti.

Podneta informacija o radu, kao i način na koji je sastavljena je ocenjena kao sveobuhvatna i s tim u vezi prof. dr Marko Atlagić je pozvao sve članove Odbora da je i prihvate.

Ministar kulture i informisanja Vladan Vukosavljević je odgovarajući na postavljena pitanja istakao da se Ministarstvo snažno zalaže za princip decentralizacije kulture u Republici Srbiji, što se ogleda pre svega kroz snažnu finansijsku podršku koje Ministarstvo pruža svim jedinicima lokalnih samouprava, posebno kroz konkurs „Gradovi u fokusu“.

Složio se sa konstatacijama članova Odbora da je vremenski period u kojem se odvija sanacija, adaptacija i rekonstrukcija Narodnog muzeja u Beogradu izuzetno dug, naglasivši da postoji i lična odgovornost brojnih lica zbog toga, ali da je Vlada Republike Srbiji, kao i Ministarstvo rešeno da radove na obnovi muzeja privede kraju i kao konačni rok završetka radova najavio je 28. jun 2018. godine.

Naveo je da je Vlada donela Uredbu o kriterijumima, merilima i načinu izbora projekata u kulturi koji se finansiraju i sufinansiraju iz budžeta Republike Srbije, autonomne pokrajine, odnosno jedinica lokalne samouprave, kojom su detaljnije propisani kriterijumi za sufinansiranje projekata iz oblasti kulture.

Ocenio je da u svetu ne postoji standardizovan način ocenjivanja medijskih sloboda, kao i da postoji više organizacije koja prate ovu oblast. S tim u vezi naglasio je da se ne slaže sa izveštajem organizacije Reporteri bez granica i da smatra da medijske slobode nisu u padu i stagnaciji u Republici Srbiji.

Naglasio je da rad na izradi radne verzije Strategije razvoja sistema javnog informisanja u Republici Srbiji do 2023. godine nije vraćen na početak, ali da je ocenjeno da je neophodno dati širi prostor stučnjacima u oblasti javnog informisanja u izradi Strategije, te je istakao da će nova Radna grupa polazeći od prethodne radne verzije utvrditi konačan nacrt Strategije.

Povodom zamerki na način na koji je sastavljena Informacija o radu Ministarstva, podsetio je članove Odbora da se radi o ustaljenoj formi podnošenja tromesečnih informacija o radu ministarstva, ali da je on saglasan da se sadržaj informacije promeni, ukoliko to odluči Odbor.

Ukazao je na činjenicu da osnivač Zadužbine Ilije M. Kolarca nije Republika Srbija, već da je to zadužbina čiji je položaj uređen Zakonom o zadužbinama i fondacijama, te da odredbe ovog zakona onemogućavaju obimnije finansiranje ove ustanove. Konstatovao je da je Ministarstvo, saglasno članu 77. Zakona o kulturi procenilo da je potrebno izdvojiti određena finansijska sredstva za tekuće rashode i izdatke ustanova, a imajući u vidu značaj koji Zadužbine Ilije M. Kolarca ima.

Upoznao je članove Odbora sa podacima koji se odnose na proces obnove, u požaru postradalog manastira Hilandar, naglasivši da je Ministarstvo, samo u 2018. godini izdvojilo 80.000 000 dinara za ovu namenu.

Složio se sa konstatacijom da su arhivi Srpske akademije nauka i umetnosti u Beogradu i Matice Srpske u lošem stanju, ali je istovremeno i podsetio članove Odbora da saglasno odredbama Zakona o ministarstvima, obnova ovih institucija nije u nadležnosti Ministarstva kulture i informisanja, već Ministarstva prosvete, nauke i tehnološkog razvoja.

Svoje izlaganje je završio zaključkom da atmosfera u medijima nije na zadovoljavajućem nivou, da elektronski mediji emituju nezadovoljavajuće programske sadržaje, kao i da Ministarstvo na osnovu zakonskih ovlašćena nije nadležno da utiče na emitere, ali da bez obzira na sve to njegova obaveza je da apeluje na nadležne organe da preduzmu odgovarajuće mere.

Aleksandar Gajović, državni sekretar u Ministarstvu je upoznao članove Odbora sa naporima koje je Ministarstvo uložilo na sprovođenju Konkursa za sufinansiranje projekata proizvodnje medijskih sadržaja za štampane medije i servise novinskih agencija.

Povodom pitanja o sufinansiranju javnih medijskih ustanova „Radio-televizija Srbije" i „Radio televizija Vojvodine", na osnovu Ugovora o finansiranju delatnosti od javnog interesa, konstatovao je da se javni medijski servisi, finansiraju putem naplate takse, dok se delimično finansiraju i iz budžeta Republike Srbije, za obavljanje osnovne delatnosti, kao i iz komercijalnih ugovora. S tim u vezi je napomenuo da Ministarstvo traži efikasne načine kojima bi uredilo oblast finansiranja javnih medijskih servisa i da očekuje napredak u ovoj oblasti u narednom periodu.

Naveo je da nije dovoljno upućen sa pojedinostima u vezi sa potraživanjama koja Republika Srbija ima prema kompaniji „Politike AD“, ali da je obavešten da je poreska inspekcija vršila nadzor ove kompanije i da tom prilikom nije uočila nikakve nepravilnosti. Naglasio je da konvertovanje duga ove kompanije u osnovni kapital, ne treba oceniti kao pritisak države na medije u Srbiji, već kao obavezu svih pravnih subjekata da plaćaju porez.

 Predsednik Odbora je zaključio raspravu u vezi sa ovom tačkom Dnevnog reda.

 Predsednik Odbora je stavio na glasanje predlog da Odbor prihvati Informaciju o radu Ministarstva kulture i informisanja za period od 1. januara do 31. marta 2018. godine.

 Odbor je, većinom glasova (9 za i 2 uzdržana), prihvatio Informaciju o radu Ministarstva kulture i informisanja za period od 1. januara do 31. marta 2018. godine.

 Sednica je završena u 14,10 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Dana Gak Mirko Krlić